Joniškės kapinės
Joniškės kapinės – Klaipėdoje veikiančios riboto laidojimo kapinės, įsikūrusios Trinyčių mikrorajone, į pietus nuo Joniškės gatvės, į pietryčius nuo geležinkelio tilto per Dangės upę, už 1,8 km į vakarus nuo kelio  A13  Klaipėda–Liepoja . Kapinės užima 14 ha plotą, palaidota apie 20 tūkst. žmonių. Naujų kapų kurti nebeleidžiama. Į pietus nuo Joniškės kapinių, į rytus nuo geležinkelio linijos (250 m), sodų bendrijos „Švyturys“ teritorijoje užstatytas Joniškės kapinynas, nuo XIX a. pabaigos žinomas geležies amžiaus laidojimo paminklas. Joniškės kapinės įkurtos 1959 m. sausio mėnesį miesto pakraštyje, natūralioje aukštumoje, vadintoje Vilhelmo kalva. Naikinant senąsias kapines dabartiniame Skulptūrų parke, XX a. II pusėje dalis palaikų perkelti į Joniškę. Pagal 2005-2009 m. kapinių plėtros programą, kapinėse įsteigtas išskirtinis 300 vietų kvartalas mirusioms įžymybėms laidoti. Kapinės suskaitmenintos, įrengtas kolumbariumas.